TROJE nezavisnih vijećnika u zadarskoj Županijskoj skupštini pristupilo je u subotu Stranci rada i solidarnosti Milana Bandića i ubuduće će u skupštini djelovati u okviru stranačkoga kluba.

Dosad nezavisni Ksenija Gregov, Drago Čulina i Mladen Meštrović u zadarskoj će Županijskoj skupštini djelovati u klubu stranke Milana Bandića 365 - stranci rada i solidarnosti.

Vijećnik Mladen Meštrović rekao je da vladajući HDZ, reformisti i suverenisti imaju tijesnu većinu.

"Tri izborna ciklusa u manje od dvije godine su pred nama pa smo odlučili da nećemo ići ni lijevo ni desno, nego tražimo jednu centrističku programsku stranku i jedinu koju smo našli na tom političkom polju je MB 365 - stranka rada i solidarnosti", dodao je Meštrović.

Tekst se nastavlja ispod oglasa

Predsjednik stranke Milan Bandić, koji je danas došao u Zadar, obećao im je potporu u radu i jačanju stranke na zadarskom području.

"Hvala im što dijelimo isti svjetonazor i što ćemo u Zadru raditi i graditi još više i bolje te natjerati one koji obnašaju odgovornost da to još odgovornije rade", poručio je Bandić.